For det utrænede øje ligner det nok mest af alt et gigantisk kaos af afspærringer, gravemaskiner og dynger af sand og jord. Men de opgravede gader i Aalborgs midtby er meget mere end det. For lige under asfalten lurer århundreders aalborgensisk historie. - Det er noget af det vildeste, vi har oplevet, fordi der er så store gadestræk, der skal gennemgraves nu, konstaterer Christian Vrængmose Jensen, arkæolog hos Nordjyllands Historiske Museum. Lige nu bliver gader som Vingaardsgade og Budolfi Plads i hjertet af Aalborg gravet op, da Aalborg Kommune er i gang med at anlægge nye kloakker. Det betyder, at rester af voldgrave, kirkegårde, huse og alt muligt andet fra eksempelvis middelalderen pludselig ser dagens lys. Alt sammen fund, som skal udgraves og registreres af arkæologer fra Nordjyllands Historiske Museum. - Det er jo simpelthen hele byens historie, som vi buldrer igennem, siger Christian Vrængmose Jensen. Han er dog langtfra den eneste, som er interesseret i, hvad der gemmer sig under asfalten i hjertet af Aalborg. Derfor har museet i et par uger taget interesserede nordjyder med på guidet tur i de arkæologiske udgravninger. - Jo flere, der kan få indsigt i det, jo gladere bliver vi jo – og forhåbentlig også befolkningen i al almindelighed, siger Christian Vrængmose Jensen. Familien Jensen fra Hjørring er blandt dem, der har taget turen til Aalborg for at blive klogere på de historiske fund. Især familiens 10-årige søn Aleksander er interesseret i de arkæologiske fragmenter. - Man kommer til at se, hvordan vores forfædre byggede ting, og man se, at sådan her kom det til at se ud flere hundrede år senere, fortæller han. Nordjyllands Historiske Museum holder foreløbig ”Åben udgravning” en gang om ugen.

Referat:
Nordjyllands Historiske Museum inviterer interesserede borgere med på guidede ture i det enorme, arkæologiske udgravningsarbejde, som museets medarbejdere lige nu er i gang med i Aalborgs midtby.